Pab Iŵl II

Pab yr Eglwys Gatholig Rufeinig a rheolwr Taleithiau'r Babaeth o 1 Tachwedd 1503 hyd ei farwolaeth oedd Iŵl II (ganwyd Giuliano della Rovere) (5 Rhagfyr 1443 – 21 Chwefror 1513). 

Un o'r pabau mwyaf pwerus a dylanwadol o unrhyw gyfnod oedd Iŵl, ac roedd yn ffigwr canolog yn y Dadeni Dysg. Gadawodd etifeddiaeth ddiwylliannol a gwleidyddol bwysig. 

Yn 1506 dechreuodd adeiladu Basilica Sant Pedr gyda'r bwriad o adeiladu'r eglwys fwyaf a mwyaf godidog yn y byd. Sefydlodd hefyd amgueddfeydd helaeth iawn y Fatican. Yn yr un flwyddyn creodd y Gwarchodlu Swisaidd er mwyn ei amddiffyniad personol. Yn 1508 comisiynodd ffresgoau ar gyfer y Fatican o Raffael ac ar gyfer nenfwd a wal ddwyreiniol y Cappella Sistina o Michelangelo.

O ganlyniad i'w bolisïau yn ystod Rhyfeloedd yr Eidal, arhosodd Taleithiau'r Babaeth yn annibynnol ac o dan reolaeth ganolog, a pharhaodd swyddfa'r babaeth i ddal dylanwad gwleidyddol ledled yr Eidal ac Ewrop.

Categori:Genedigaethau 1443
Categori:Marwolaethau 1513
Categori:Clerigwyr y 15fed ganrif o'r Eidal
Categori:Clerigwyr yr 16eg ganrif o'r Eidal
Categori:Esgobion o'r Eidal
Categori:Pabau
Categori:Pobl o Liguria
Categori:Teyrnoedd yr 16eg ganrif